b'\n_START_ARTICLE_\nRhea (mytologi)\n_START_SECTION_\nEtymologi\n_START_PARAGRAPH_\nDe fleste oldgr\xc3\xa6ske lingvister mente, at navnet Rhea kom af ordet "jord" (\xe1\xbc\x94\xcf\x81\xce\xb1). Platon og Chrysippos forbandt dog ordet med \xe1\xbf\xa5\xce\xad\xcf\x89 (rheo), der betyder "str\xc3\xb8m" eller "udl\xc3\xb8b", hvilket bl.a. blev underst\xc3\xb8ttet af H.G. Liddell og Robert Scott. Rhea kan ogs\xc3\xa5 s\xc3\xa6ttes i forbindelse med det gr\xc3\xa6ske ord for granat\xc3\xa6ble, \xe1\xbf\xa5\xcf\x8c\xce\xb1._NEWLINE_Navnet Rhea er muligvis af f\xc3\xb8rgr\xc3\xa6sk eller minoisk oprindelse.\n_START_SECTION_\nMytologi\n_START_PARAGRAPH_\nIf\xc3\xb8lge Hesiod fik Kronos og Rhea seks b\xc3\xb8rn: Hestia, Demeter, Hera, Hades, Poseidon og Zeus. Gaia og Uranos fortalte Kronos, at han var sk\xc3\xa6bnebestemt til at blive styrtet fra sin trone, lige som han selv i sin tid havde styrtet sin far. Kronos slugte derfor alle sine b\xc3\xb8rn fra f\xc3\xb8dslen. Rhea, Uranos og Gaia udt\xc3\xa6nkte en plan, der skulle redde det sidste barn, Zeus. Rhea f\xc3\xb8dte i al hemmelighed Zeus p\xc3\xa5 \xc3\xb8en Kreta, og i stedet for det nyf\xc3\xb8dte drengebarn overrakte hun Kronos en sten sv\xc3\xb8bt i barselskl\xc3\xa6der, som han slugte \xc3\xb8jeblikkeligt. Rhea gemte Zeus i en grotte ved Idabjerget, hvor han enten voksede op hos en nymfe eller ged ved navn Amalthea._NEWLINE_If\xc3\xb8lge Platon var Forkys, Kronos og Rhea Okeanos\' og Thetys\' b\xc3\xb8rn.\n_START_SECTION_\nRhea-kulten\n_START_PARAGRAPH_\nRhea blev ikke i n\xc3\xa6vnev\xc3\xa6rdig grad dyrket som en religi\xc3\xb8s skikkelse af oldtidens gr\xc3\xa6kere, og hendes kultf\xc3\xb8lge var lille. Hun blev oprindeligt tilbedt p\xc3\xa5 \xc3\xb8en Kreta, hvor hun if\xc3\xb8lge fort\xc3\xa6llingerne havde f\xc3\xb8dt tordenguden Zeus. Rhea-f\xc3\xb8lgernes kultiske handlinger omfattede bl.a. rytmiske trommedanse, hvis form\xc3\xa5l det var at v\xc3\xa6kke religi\xc3\xb8s ekstase. Trommerne i Rhea-kultens ritualer inspirerede sandsynligvis den senere Kybele-kults brug af samme instrument. Ligheden mellem de to gudinder var s\xc3\xa5 markant, at nogle frygere opfattede Kybele som den flygtede Rhea, der var rejst fra Idabjerget p\xc3\xa5 Kreta til Idabjerget i Frygien. Vergil udtrykte imidlertid en modsat opfattelse, og han havde sandsynligvis ret i, at Kybele via gr\xc3\xa6kernes kulturelle udveksling kom fra Frygien til Kreta, hvor hun blev omfortolket til Rhea eller identificeret med en lokal guddom.\n_START_SECTION_\nIkonografi\n_START_PARAGRAPH_\nRhea optr\xc3\xa6der kun i gr\xc3\xa6sk kunst fra det 4. \xc3\xa5rhundrede f.Kr., hvor hendes ikonografi er st\xc3\xa6rkt inspireret af Kybeles ikonografi. De to gudinder kan derfor v\xc3\xa6re vanskelige at skelne fra hinanden. De ses begge ofte siddende p\xc3\xa5 en trone flankeret af l\xc3\xb8ver. Rhea blev ogs\xc3\xa5 portr\xc3\xa6tteret som ridende p\xc3\xa5 en l\xc3\xb8ve eller st\xc3\xa5ende i en stridsvogn trukket af to l\xc3\xb8ver. Kybeles romerske modstykke var Magna Mater, som i den romerske mytologi blev opfattet som en trojansk guddom, mens Rhea blev k\xc3\xa6det sammen med gudinden Ops.\n_START_SECTION_\nRhea i den oldgr\xc3\xa6ske litteratur\n_START_PARAGRAPH_\nHomer opfattede Rhea som gudernes moder, men hun var ikke en universel modergudinde som frygernes Kybele, som hun senere blev identificeret med._NEWLINE_I Apollonios Rhodios\' Argonautertogtet er Rhea og Kybeles sammensmeltning fuldbragt.\n_START_SECTION_\nModerne navnef\xc3\xa6ller\n_START_PARAGRAPH_\nFuglesl\xc3\xa6gten rhea (dansk: nanduer) er opkaldt efter gudinden Rhea. Det samme er Saturns n\xc3\xa6stst\xc3\xb8rste m\xc3\xa5ne.'